«Jeg har grått for både Helge og kona hans»
* Helge Ove Irgens (61) fra Sotra ble funnet død i sin seng natt til 25. juni i fjor. * Det viste seg at han var kullosforgiftet av sin kone som hadde plassert en engangsgrill på soverommet hans. * Først åtte måneder etter drapet, ble Irgens filippinske kone pågrepet og siktet for overlagt drap. * Hovedbevisene mot henne er nærmere 250 søk kvinnen har gjort på nettet på ulike drapsmetoder. * Blant annet har hun søkt på hvordan man kan drepe med kullos. * 31-åringen erkjenner å ha drept, men nekter for at det var planlagt. 21. juni i fjor, fire dager før Helge Ove Irgens (61), ble forgiftet, fikk Linda Skudal en tekstmelding fra mannen hun har to voksne døtre sammen med. Han var lei seg for at han hadde vært litt brå i det siste, og ville beklage oppførselen sin. – Det har ingenting med deg å gjøre, skrev 61-åringen og fortalte at siste tiden hadde vært slitsom. Han skrev blant annet at han var fortvilet fordi han bare noen dager i forveien hadde kommet hjem og sett at noen hadde lagt en håndduk på en ovn i huset. – Hele huset kunne brent ned, skrev Helge Ove Irgens. Linda Skudal fikk aldri summet seg til å svare på meldingen fra sin tidligere samboer. Det gjør henne vondt nå. – Den dagen jeg hadde tenkt å svare, var det for sent, sier Linda Skudal, og gråter. Les også:Fant sotflekk i soveromstaket der Helge (61) ble funnet dødHun mottar VG i sitt hjem i Olsvik. Hun har tidligere ikke snakket med pressen, men ønsker å si noe om hvordan det var å leve Helge Ove Irgens. Natt til 25. juni ringte AMK til hennes yngste datter, Emilie, og fortalte at faren var død. Senere skulle det vise seg at dødsfallet var alt annet enn naturlig. – Den siste tiden han levde, så ringte han meg flere ganger og fortalte at han følte seg i elendig form, men at han ikke visste hva det kom av. Han var også på legevakten samme dag som han døde, sier Skudal.Helge Ove Irgens ble drept av sin nye kone, den spede og forsiktige kvinnen fra Filippinene, som hele familien hadde et så godt forhold til. Hun forgiftet ham ved hjelp av en engangsgrill som hun plasserte på soverommet hans. Han pustet inn dødelig kullos og våknet aldri opp igjen. De tidligere brannene i huset, ble også sentrale i etterforskningen. Kvinnen har blant annet søkt på google om hvordan man kan brenne ned et hus uten å bli tatt. Kona har innrømmet drapet. Tilbake står en sjokkert familie. VG har tidligere intervjuet døtrene til Helge Ove Irgens, og fortalt hvordan de opplevde at de måtte kjempe for at politiet skulle ta etterforskningen på alvor, da de på et tidlig tidspunkt begynte å mistenke stemoren. – Jeg har holdt meg litt mer i bakgrunnen. Jeg har grått for både Helge og hans enke. I begynnelsen gråt jeg for henne fordi jeg ikke kunne tro at hun hadde gjort det. Jeg trodde det måtte ha vært noen andre, eller en misforståelse, sier SkudalI ettertid skjønner hun at det var noe som skurret da hun møtte enken og de skulle rydde ut etter at Helge var død. – Det så ikke ut der. Det var rester etter flere branner og mye rot som jeg ikke var vant til at Helge godtok. Jeg spurte hva som egentlig hadde skjedd her, og hun svarte at det var Helge sitt ansvar. Da kjente jeg inni meg at hun løy, selv om jeg nok ikke forsto omfanget, sier Skudal. Selv da enken ble pågrepet for drapet i februar i år, så hadde hun vondt for å tro at det kunne være sant. – Senere har jeg kjent på både sorg og sterkt sinne, men jeg klarer ikke å hate. Det er mange som kommer bort til meg og sier at de håper hun skal «brenne i helvete», og jeg kan forstå raseriet. Jeg kan føle på det selv. Hun har tatt fra døtrene mine faren sin, men jeg opplever ikke at hat og vonde ønsker gjør saken noe bedre, sier 54-åringen.Hun har mange gode ting å si om den drapssiktede kona til Helge Ove Irgens. Hun blir beskrevet som konfliktsky, rolig, snill og varmhjertet. – Det som gjør denne saken så vond, er at vi likte henne. Jeg tror hun likte meg også. Døtrene mine var mye sammen med henne. Hun er ett av de fineste menneskene jeg har kjent, sier Skudal. – Mitt klare inntrykk var at hun hadde det fint med Helge, og at hun trivdes godt i forholdet, sier Skudal. Derfor gjør det så vondt å høre at advokaten hennes gang på gang sier i media at 31-åringen hadde et forferdelig ekteskap med Helge. – Jeg levde sammen med den mannen og kjenner meg ikke igjen i det forsvareren sier. Helge Irgens var et varmt menneske, som var både raus, omsorgsfull og rask til å be om unnskyldning. Han hadde selvsagt skyggesider, som alle andre mennesker, sier Skudal.Hun sier at hun aldri hørte Helge Irgens si et eneste skjevt ord om sin nye kone. Hun har svært vanskelig for å tro at han på noe måte har behandlet kona sin dårlig. – Men jeg kan forstå at det kan ha vært vanskelig for henne å komme til Norge og leve et liv her. Det er sikkert heller ikke alltid like lett å leve med en mann som er nesten dobbelt så gammel som deg. Helge kunne også være ganske sta, men hvorfor måtte hun drepe ham? Hvorfor kom hun ikke til oss hvis noe var vanskelig? Vi var jo glade i henne, og ville henne godt, sier Skudal. Hun mener det kan se ut som Irgens sin kone har vært ute etter penger, og at hun tok livet av mannen sin for å få med seg noe ut av forholdet og starte på nytt med sin filippinske kjæreste. – Hun visste ikke at jeg eide halve huset. Hun visste heller ikke at det var store heftelser på huset, og at Helge skyldte store pengesummer til kemneren, sier Skudal. Hun beskriver enken som overrasket da hun fikk beskjed om Helges skakkjørte økonomi. – Hun kan ikke ha skjønt at det var store heftelser på huset. Kort tid etter at Helge var død, begynte både hun og broren å arbeide på huset og pusse opp. Jeg måtte på en fin måte fortelle henne at jeg eide halvparten, og at det dessverre var veldig mye gjeld på Helge sin del, sier Skudal. Nå, et halvt år etter pågripelsen, synes Skudal fortsatt det er vanskelig å ta innover seg alt som har skjedd. Hun synes det er vondt å tenke på hvordan hennes tidligere samboer døde. – Jeg har fått god oppfølging av min kontaktperson i politiet, og vi er veldig godt fornøyd med bistandsadvokaten vår, sier Skudal. – Jeg gruer meg til en rettssak, men håper at sannheten kommer frem og at avgjørelsen blir så rettferdig som mulig. Det fortjener Helge, sier hun.Forsvarer Jannicke Keller-Fløystad har gjennom hele etterforskningen avvist at hennes klient har planlagt noe drap på Helge Ove Irgens. – Min klient har forklart at hun tidligere hadde søkt på nettet etter drapsmetoder når de hadde kranglet. Hun hadde tenkt tanken om å ta både sitt eget liv og hans, men så slått tanken fra seg igjen. Den dagen det skjedde var det noe som toppet seg, sier forsvareren. – Hun har fortalt til flere at hun ønsket å skille seg fra avdøde. Det harmonerer ikke med at hun planla å drepe ham, sier Keller-Fløystad. Les også: – Nettsøk på drapsmetode var ikke planlegging av drap Advokaten avviser påstanden om at det har vært noe økonomisk motiv bak drapet. – Siktede var kjent med at avdøde skyldte flere millioner kroner og at kemneren truet med tvangssalg av huset. Hun har tidfestet brev fra kemneren. Pengeproblemene til avdøde var det helt umulig å ikke kjenne til. Det er riktig at hun ikke kjente til at ekskona eide halve huset. Hun kjente derimot til at dersom avdøde hadde eid hele huset, så hadde et salg ikke vært nok til å dekke all gjelden til avdøde, sier Keller-Fløystad til VG.
Linda Skudal (54) angrer på at hun aldri fikk svart på grilldrepte Helge Ove Irgens siste tekstmeldinger.